

 **REPUBLIKA HRVATSKA**

 **DUBROVAČKO - NERETVANSKA ŽUPANIJA**

 **Upravni odjel za zaštitu okoliša**

 **i komunalne poslove**

KLASA: 351-01/25-01/21

URBROJ: 2117-09/1-25-01

Dubrovnik, 3. ožujka 2025.

Na temelju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (''Narodne novine'', brojevi 26/15 i 37/21 ) i članka 20. Pravilnika o financiranju javnih potreba Dubrovačko-neretvanske županije (''Službeni glasnik Dubrovačko-neretvanske županije'', broj 5/16), Upravni odjel za zaštitu okoliša i komunalne poslove Dubrovačko-neretvanske županije objavljuje

**JAVNI NATJEČAJ**

**za financiranje projekata ili programa udruga iz područja zaštite okoliša i prirode za 2025. godinu**

Pozivaju se udruge čiji projekti/programi obuhvaćaju zaštitu okoliša i/ili prirode da dostave svoje projekte/programe za 2025. godinu, radi moguće financijske potpore.

Udruge sukladno ovom Natječaju mogu prijaviti projekt/program za prioritetno područje zaštite okoliša i zaštite prirode.

Udruge mogu prijaviti projekte/programe za aktivnosti koje doprinose ostvarenju sljedećih specifičnih ciljeva:

* popularizacija očuvanja okoliša i prirode, odnosno edukacija građana, osobito mladih, u području zaštite voda, zraka, tla, posebno obalnog prostora, šuma i drugih vrijednih prostora Dubrovačko-neretvanske županije te sprječavanja i prilagodbe klimatskim promjenama,
* edukacija građana i promocija životnih stilova u području gospodarenja otpadom, izbjegavanja nastanka otpada, ponovnog korištenja otpada, pravilnog postupanja s otpadom,
* očuvanje i popularizacija biološke i krajobrazne raznolikosti, zaštićenih prirodnih područja i održivo korištenje prirodne baštine Dubrovačko-neretvanske županije

Ukupna planirana vrijednost Natječaja je 27.900,00 eura. Najmanji iznos financijskih sredstava koji se može prijaviti i ugovoriti po pojedinom projektu/programu je 186,00 eura, a najveći iznos 1.860,00 eura.

Rok za podnošenje prijedloga projekata/ programa je do 3. travnja 2025. godine.

Svaka udruga može prijaviti i ugovoriti najviše jedan projekt/program u okviru ovog Natječaja. Ista udruga može biti partner na više projekata.

Prijavu projekta/programa na Natječaj može podnijeti udruga koja:

1. je upisana u Registar udruga Republike Hrvatske,
2. je programski usmjerena na rad u području zaštite okoliša i/ili prirode što je razvidno u Statutu udruge,
3. je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija,
4. ima plaćene sve poreze i druga obvezna davanja u skladu s nacionalnim zakonodavstvom dospjele za plaćanje do uključujući zadnjeg dana u mjesecu prije prijave projektnog prijedloga na natječaj,
5. nije u stečajnom postupku, postupku gašenja, postupku prisilne naplate ili u postupku likvidacije,
6. nije prekršila ugovorne obveze prema Dubrovačko-neretvanskoj županiji u prethodne dvije godine.

Dodatno, prije potpisa ugovora udruga će morati priložiti dokaze da se protiv odgovorne osobe u udruzi ne vodi kazneni postupak te da udruga ima podmirene sve doprinose i plaćen porez.

Informacije o načinu procjene kvalitete programa/projekta, kako se može ostvariti prednost u financiranju projekta/programa, koje su prihvatljive i neprihvatljive aktivnosti i troškovi te razlozi zbog kojih pojedine udruge nemaju pravo prijave na Natječaj detaljno su date u Uputama za prijavitelje na Javni natječaj za financiranje programa/projekata udruga iz područja zaštite okoliša i prirode za 2025. godinu.

Prijedlozi projekata dostavljaju se isključivo na propisanim obrascima koji su, zajedno s Uputama za prijavitelje dostupni na mrežnim stranicama Dubrovačko-neretvanske županije (<https://www.dnz.hr/financiranje-programa-projekata-udruga-2/>) Natječajnu dokumentaciju treba poslati preporučeno poštom, dostaviti putem dostavljača ili osobno (predaja na pisarnici) na sljedeću adresu:

Dubrovačko-neretvanska županija, Upravni odjel za zaštitu okoliša i komunalne poslove, Vukovarska 16, Dubrovnik, s naznakom *„Ne otvaraj – Javni natječaj za financiranje programa/projekata udruga iz područja zaštite okoliša i prirode za 2025. godinu****“.***

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje na Javni natječaj za financiranje programa/projekata udruga iz područja zaštite okoliša i prirode za 2025. godinu.

Razmatrat će se samo programi/projekti  koji su pravodobno prijavljeni te koji u cijelosti zadovoljavaju propisane uvjete Javnog natječaja.

Sva pitanja vezana uz ovaj Javni natječaj mogu se postaviti isključivo elektroničkim putem tj. slanjem upita na adresu elektronske pošte: marija.paradzik@dnz.hr.

Pročelnik

Silvio Markota